ส่วนที่ 1

ข้อมูลสรุป (Executive Summary)

 บริษัท เมโทรสตาร์ พร็อพเพอร์ตี้ จำกัด (มหาชน) เดิมชื่อบริษัท เอ็มทีเอส พร็อพเพอร์ตี้ จำกัด ก่อตั้งเมื่อวันที่ 22 สิงหาคม 2543 โดยนายวีระ บูรพชัยศรี บริษัทได้นำหุ้นสามัญเข้าจดทะเบียนในตลาดหลักทรัพย์แห่งประเทศไทยเมื่อวันที่ 26 ตุลาคม 2548 บริษัทประกอบธุรกิจพัฒนาอสังหาริมทรัพย์โดยมุ่งเน้นในเขตพื้นที่ย่านศูนย์กลางธุรกิจ (CBD-Central Business District) และพื้นที่ที่เป็นทำเลที่ดี (Prime Area) รวมทั้งพื้นที่ที่อยู่ใกล้สถานีรถไฟฟ้า BTS และ MRT โดยจะพิจารณาลักษณะโครงการอสังหาริมทรัพย์ให้เหมาะสมกับทำเลนั้นๆ เพื่อให้สอดคล้องกับความต้องการของผู้บริโภคกลุ่มเป้าหมาย

 ในปี 2550 โครงการ เซ็นต์หลุยส์ แกรนด์ เทอเรส คอนโดมิเนียมสูง 28 ชั้น และโครงการบ้าน

รวิภา สุขุมวิท ทาวน์โฮมสูง 4 ชั้น จำนวน 75 ยูนิต ซึ่งมีมูลค่าโครงการรวมเท่ากับ 1,305 และ 406 ล้านบาทตามลำดับ บริษัทได้โอนกรรมสิทธิ์ห้องชุดให้กับลูกค้าที่ทำสัญญาครบแล้ว โดยในปีเดียวกัน บริษัทได้ขยายโอกาสทางธุรกิจจากการรับรู้รายได้จากการขายร้อยละ 90 และการเช่า ร้อยละ 10 มาเป็นการขายร้อยละ 70 และการเช่าร้อยละ 30 เพื่อบริษัทจะมีรายได้อย่างต่อเนื่องในอนาคตโดยเริ่มจากโครงการสาทร วิสต้า แมริออท เอ็กเซคคิวทีฟ อพาร์ทเม้นท์ ซึ่งเป็นเซอร์วิสอพาร์ทเม้นท์ระดับ 5 ดาวสูง 32 ชั้นมีความคืบหน้าในการก่อสร้างมากกว่าร้อยละ 85 แล้ว และจะเปิดดำเนินการได้ในปี 2551 นอกจากนี้ในปี 2550 บริษัทได้เปิดขายโครงการคอนโดมิเนียมพักอาศัยระดับกลางถึงบนตั้งอยู่แนวส่วนต่อขยายรถไฟฟ้า ได้แก่โครงการเมโทร อเวนิว สุขุมวิท 66 และโครงการเมโทร อเวนิว รัชโยธิน อย่างเป็นทางการ ซึ่งได้รับการตอบรับอย่างดีจากลูกค้า

อนึ่ง ในปี 2550 ผลการดำเนินงานของบริษัทสรุปได้ดังนี้ บริษัทมีรายได้หลักจากการจำหน่ายอสังหาริมทรัพย์เท่ากับ 412.79 ล้านบาท โดยรายได้จากการขายอสังหาริมทรัพย์ในรอบปี 2550 มาจากการรับรู้รายได้ของโครงการเซ็นต์หลุยส์ แกรนด์ เทอเรส และโครงการ บ้านรวิภา คิดเป็นร้อยละ 27.00 และ 20.97 ของมูลค่าโครงการตามลำดับ สำหรับรอบปี 2550 บริษัทขาดทุนสุทธิ เท่ากับ 95.52 ล้านบาท คิดเป็นขาดทุนสุทธิต่อหุ้น และขาดทุนต่อหุ้น (Fully Diluted) เท่ากับ 0.21 บาท สาเหตุที่ผลการดำเนินงานของบริษัท ในปี 2550 ขาดทุนสุทธินั้น สาเหตุหลักเนื่องจากในระหว่างปีบริษัทมีการลงทุนในส่วนของค่าใช้จ่ายในการโฆษณาและประชาสัมพันธ์จากการเปิดขายโครงการ เมโทร อเวนิว สุขุมวิท และ โครงการ เมโทร อเวนิว รัชโยธิน อีกทั้งเพื่อเป็นการสร้างชื่อของบริษัทให้เป็นที่รู้จักมากขึ้น

สำหรับสินทรัพย์รวมของบริษัท ณ 31 ธันวาคม 2549 และ 2550 เท่ากับ 3,109.41 ล้านบาท และ 3,196.64 ล้านบาท ตามลำดับ โดยสินทรัพย์เพิ่มขึ้นจากงบการเงิน 31 ธันวาคม 2549 เท่ากับ 87.23 ล้านบาท โดยเพิ่มขึ้นจากที่ดิน งานระหว่างก่อสร้างและอุปกรณ์ ซึ่งเกิดจากการที่บริษัทมีความคืบหน้าในการก่อสร้างโครงการ สาทร วิสต้า แบงคอค แมริออท เอ็กเซคคิวทีฟ อพาร์ทเม้นท์ สำหรับหนี้สินรวมของบริษัท ในปี 2550 มีจำนวน 2,222.66 ล้านบาท เพิ่มขึ้นจากปี 2549 เท่ากับ 155.63 ล้านบาท โดยส่วนใหญ่เป็นการเพิ่มขึ้นของเงินกู้ยืมระยะสั้นจากบุคคลภายนอกและบุคคลที่เกี่ยวข้องกัน รวมทั้ง หนี้สินระยะยาวที่สืบเนื่องจากการก่อสร้างโครงการในปัจจุบัน และโครงการในอนาคต โดยในระหว่างปีบริษัทฯ ได้ชำระหนี้สินของโครงการเซ็นต์หลุยส์ แกรนด์เทอเรส และโครงการบ้านรวิภา สุขุมวิท จำนวน 480 และ 71.34 ล้านบาทตามลำดับ ณ สิ้นปี 2550 บริษัทฯ มีเงินสดและเงินฝากธนาคารรวม 58.48 ล้านบาท และมีสัดส่วนหนี้สินต่อส่วนของผู้ถือหุ้นเท่ากับ 2.28 ต่อ 1 บริษัทฯ ยังคงอยู่ในสถานะที่เติบโตอย่างต่อเนื่อง โดยยังมีศักยภาพและความสามารถในการลงทุนขยายธุรกิจของบริษัทฯ สำหรับมูลค่าตามบัญชีต่อหุ้นและมูลค่าตามบัญชีต่อหุ้น (Fully Diluted) ของบริษัท ณ 31 ธันวาคม 2550 เท่ากับ 2.14 บาท

บทสรุป จากผลการดำเนินงานและการเติบโตของสินทรัพย์ของบริษัทตั้งแต่อดีตจนถึงปัจจุบัน รวมทั้งโครงการต่างๆ ของบริษัททั้งในปัจจุบันและในอนาคต บริษัทเชื่อมั่นว่าโครงการต่างๆนั้น เป็นโครงการที่มีศักยภาพบนทำเลที่ดี ซึ่งทำให้บริษัทฯ รู้สึกพอใจไปกับโอกาสของผู้ถือหุ้นของบริษัทฯ เพื่อความมั่นคงและก้าวหน้าของบริษัทฯ ต่อไป